Пщащэ губзыгъэ

 Куэд текIащ мыр къызэрыхъурэ. Зы къуажэ гуэрым щыпсэут пщы. Хуабжьу къулейт, зэры къулейм хуэдыуи бзаджэт. Зыгуэр хиубыдыкIауэ щытмэ - и нэфIыр къызэрихьыжын а хиубыдыкIам н щыIэтэкъым. ЦIыху куэд хигъэкIуэдащ пщым и губжьым.

Апхуэдэу хиубыдыкIат и унэIутыр - жьы дыдэ хъуауэ лIыжь цIыкIу.

Еуэри пщыр зекIуэ къикIыжащ зыри къемыхъулIауэ.

Хабзэ зэрыхъуати къуажэм дэсу хъуар пежьэт пщыр къыщыкIуэжкIэ зекIуэ. Пежьащ и унэIутри. Пщыр къызэрымыкIу къытехьат, здежьар къызэремыхъулIам и цIэкIэ.  И губжьыр зытрилъхьэн илъыхъуэт. Абы къыпэщIэхуар унэIут тхьэмыщкIэрати абы трикъутащ хъури мыхъури.

- Уи сэр фIыуэ гъэжани, пщэдей мо мывэ плъагъум и фэр теупсыкI! - жриIащ унэIутым.

Сыт ищIэжынт унэIут тхьэмыщкIэм? И щхьэр ирихьэхри и унэ кIуэжащ нэщхъей дыду. Унэм къежьэт и пхъу закъуэ, къуажэм абы нэхъ тхьэIухуд дэмысу арат. ЗанщIу хъыджэбзым къыгурыIуащ, и адэм и Iуэхур зытетыр.

- Сыт щхьэ унэщхъей, си адэ? - еупщIащ хъыджэбзыр.

ЩIидзэри лIыжьым жриIэжащ и пхъум, пщым къыриха унафэр.

- Умыгужьей си адэ. Иджыпсту гъуэлъыжи жей, пщэдджыжь тщIэным дегупщысын.Iэмал иIэху щытмэ, зыгуэр тщIэн.

Жэщ псом и напIэр зэтрилъхьакъым лIыжьым. Пщэдджыжь зэрыхъум хуэдэу пэшым къыщIэхьащ и пхъур икIи къыхуишиящ жан дыдэу сэ.

- КIуэ, си адэ, пщым дежи жеIэ: «Нэхъ губзыгъэ дыдэу ди пщы, сэ сыхьэзырщ и унафэр згъэзэщIэну. Ауэ зэрыпщIэщи, псом, зэрыпсоууэ и фэ трахкъым. Мывэр фIэбгъэжу щытмэ, занщIэу и фэр тесхынущ».

Ежьащ лIыжьыр и пщым деж. УнэIутым а унафэ гъэщIэгъуэныр зэригъэзэщIэнум еплъыну къызэхуэсащ къуажэр. Пщым щхьэщIэ хуищIри, къыригъэжьащ:

- Нэхъ губзыгъэ дыдэу ди пщы, сэ сыхьэзырщ и унафэр згъэзэщIэну. Ауэ зэрыпщIэщи, псом, зэрыпсоууэ и фэ трахкъым. Мывэр фIэбгъэжу щытмэ, занщIэу и фэр тесхынущ.

Пщым и гур ирихьащ жэуап Iущыр, икIи нэхъ къэгуфIащ. ЗэрыгуфIэуи и губжьри кIуэдыжащ.

- Хэт а жэуап Iущыр къыбжезыIар? - упщIэ итащ пщым.

- Си пхъуращ, - жиIащ лIыжьым.

Пщым унафэ ищIащ хъыджэбзыр къырагъэблэгъэну. Пщащэ тхьэIухудыр къызэрилъагъум хуэдэу дихьэхащ, куэди дэмыкIыу и фызыу къишащ.